B36 fær ein av komandi døgunum væntandi munagóðan styrk. Talan er um kendan leikara í felagnum. Tí nú ljóðar fyri vist, at 27 ára gamli danski Philip Lund kemur aftur til Føroyar og B36. Lund var í B36 í 2015, tá hann spældi 7 dystir, skoraði 4 mál og legði upp til 2 mál fyri táverandi føroyameistararnar. Skaðar hava mangan–og eisini í 2015–argað Philip Lund, men tá hann hevur spælt, so hava evnini verið eyðsýnd. Síðani 2015 hevur hann spælt í Malaysia og í Noregi. Philip Lund var vælumtókur millum B36 viðhaldsfólkini seinast hann var í Føroyum, so hetta er helst eitt keyp, sum verður vælumtókt í hvíta partinum av Gundadali. Frammanundan hevur B36 styrkt seg við Christian R. Mouritsen og Patrik Johannesen. Harafturat kann nevnast, at Odmar Færø og Eli F. Nielsen, ið báðir vóru lyklaleikarar í 2015, eru tøkir frá byrjan av í ár. Teir spældu bara seinnu hálvu í fjør.